אייל אוסטרינסקי

אייל אוסטרינסקי (נולד ב-3 ביוני 1984) הוא משפטן ואיש ציבור ישראלי, המכהן כיו"ר הקרן קיימת לישראל (קק"ל) החל מינואר 2026. קודם לכן שימש כיועצו המקצועי הבכיר של שר הכלכלה והתעשייה עמיר פרץ, וכמנהל תחום קשרי ישראל והתפוצות בהסתדרות הציונית העולמית.

 ביוגרפיה מוקדמת והשכלה 
אוסטרינסקי נולד וגדל בשכונת אזורים בנתניה לאירה ואלכס אוסטרינסקי. בילדותו חלה בלוקמיה והחלים מהמחלה לאחר תקופת טיפולים. הוא למד בבית הספר היסודי "שזר" ובתיכון "אלדד" בעיר. את שירותו הצבאי עשה בחיל המשטרה הצבאית כבלש וכמפקד יחידת הבילוש ואיתור עריקים במרחב השרון.

הוא בוגר תואר במשפטים (LL.B) מהאוניברסיטה העברית בירושלים.

 פעילות סטודנטיאלית ופוליטית מוקדמת 
בתקופת לימודיו באוניברסיטה החל את פעילותו הפוליטית בתא "אופק", תא הסטודנטים של מפלגת העבודה ובמשמרת הצעירה של המפלגה. בשנת 2010 נבחר למזכיר התא. בהובלתו, פעל התא להעסקה ישירה של עובדות ועובדי הניקיון לאבטחה בקמפוס. בנוסף, היה ממובילי מאבק הסטודנטים כנגד חוק האברכים, ולמעורבות התא במחאה החברתית של שנת 2011.

במקביל ללימודיו, עבד כרכז שטח במרכז הרפורמי לדת ומדינה. בשנת 2012 החל לשמש כיועץ פוליטי לחבר הכנסת דניאל בן סימון. החל מאפריל 2013 שימש כיועצו של חבר הכנסת איתן כבל, והיה ממובילי המטה הפוליטי של יצחק הרצוג בבחירות לראשות מפלגת העבודה באותה שנה. בין השנים 2014–2016 כיהן כסגן וממלא מקום יו"ר המשמרת הצעירה של מפלגת העבודה.

 תפקידים ציבוריים וניהוליים 
בשנת 2015 מונה ליועצו הבכיר של יו"ר קק"ל, דני עטר. במסגרת תפקידו, הוביל יוזמות לתמיכת קק"ל בשדה החינוך הבלתי פורמלי, ובדגש על תמיכה במכינות הקדם צבאיות, תנועות וארגוני הנוער, וביוזמה להקמת 10 "בתי קק"ל למצוינות" בגליל ובנגב.

בשנת 2017 ניהל את מטה השטח של שלי יחימוביץ' בבחירות לראשות ההסתדרות, ולאחר מכן שימש כיועץ מקצועי ופוליטי לאיתן כבל בתפקידו כיו"ר ועדת הכלכלה.

בשנת 2019, מונה אוסטרינסקי לראש המטה של יו"ר מפלגת העבודה, ח"כ עמיר פרץ. עם מינוי לשר הכלכלה והתעשייה, בשנת 2020, מונה אוסטרינסקי ליועץ מקצועי בכיר. בתפקיד זה היה אמון על התיאום מול משרדי הממשלה השונים ויחידות המשרד לרבות רשות ההשקעות, הסוכנות לעסקים קטנים ובינוניים ורשות החדשנות (מקור).

בתחום אחריותו תחת השר עמיר פרץ, אוסטרינסקי היה אחראי לגיבוש החלטות ממשלה, סיכומים תקציביים וגיבוש חקיקה ומדיניות, ועסק בסוגיות כחזרה מחל"ת ופתיחת המשק לאחר סגרי הקורונה, בדגש על קידום המודל הגרמני להשבה לעבודה.

 ההסתדרות הציונית העולמית 
בסוף שנת 2020 מונה לראש מטה סגן ומ"מ יו"ר ההסתדרות הציונית העולמית, ד"ר יזהר הס, ולמנהל תחום קשרי ישראל והתפוצות בארגון. במסגרת תפקידו קידם יוזמות כגון כנס שנתי לעמיות יהודית ע"ש אברהם יהושע השל, תוכניות מנהיגות למכינות קדם - צבאיות להיכרות עם יהדות התפוצות, וקריאת מגילת עצמאות שנתית בכותל השוויוני (רחבת הכותל הדרומית).

אוסטרינסקי היה אחראי לריכוז ותיאום מהלכי הגוש הליברלי במוסדות הלאומיים לקראת הקונגרס הציוני ב-2023 שהסתיים באישור החלטות בעלות גוון ליברלי כתשובה למהלכי ממשלת ישראל באותם הימים. כמו כן, היה אחראי לניסוח ואישור תיקוני החוקה שאומצו בוועד הפועל הציוני בפברואר 2024, ביניהם, אימוץ נוסח סעיף 7א' לחוק יסוד הכנסת המאפשר פסילת רשימה על רקע שלילת קיומה של מדינת ישראל כמדינה יהודית ודמוקרטית או הסתה לגזענות ואלימות לחוקת ההסתדרות הציונית העולמית.

 יושב ראש קק"ל 
לאחר פרישת מפלגת "יש עתיד", הוצב כמועמד מוסכם לראשות קק"ל. ב-1 בינואר 2026 נבחר אוסטרינסקי פה אחד על ידי דירקטוריון קק"ל לכהן כיו"ר ה־16 של קק"ל מאז היווסדה, ובכך נהיה היו"ר הצעיר בתולדות הארגון.

 חיים אישיים 
נשוי למירב ואב ל-2. מתגורר במבשרת ציון.

הערות שוליים

קטגוריה:יושבי ראש הקרן הקיימת לישראל
קטגוריה:ישראלים שנולדו ב-1984